作者:張說
標題:喜度嶺
內容:東漢興唐曆，南河複禹謀。寧知瘴癘地，生入帝皇州。雷雨蘇蟲蟄，春陽放學鳩。洄沿炎海畔，登降閩山陬。嶺路分中夏，川源得上流。見花便獨笑，看草即忘憂。自始居重譯，天星已再周。鄉關絕歸望，親戚不相求。棄杖枯還植，窮鱗涸更浮。道消黃鶴去，運啟白駒留。江妾晨炊黍，津童夜棹舟。盛明良可遇，莫後洛城遊。